กกต.ฟุ้งตั้งเป้า ใช้สิทธิ์ 80% ลุยทำงาน24ชม.
บัตรเลือกตั้ง 1 ใบ-มี 2 ระบบ ส่ง โดรน จับผิดลงคะแนน ปชป.แฉพัทลุงซื้อเสียง 500,กกต.เคาะบัตรเลือกตั้งไฮบริด ใบเดียว 2 ระบบ มีครบทั้งหมายเลขผู้สมัครแต่ละเขต ชื่อพรรค โลโก้ มั่นใจประชาสัมพันธ์ให้ชาวบ้านรับรู้ เข้าใจได้โดยทั่วกัน ตั้งเป้าคนมาใช้สิทธิ์ 80% พร้อมใช้โดรนตรวจทุจริตเลือกตั้ง ลั่นถ้างานเยอะพร้อมลุยทั้งวันทั้งคืนแบบเซเว่นอีเลฟเว่น ส่วนปมเงื่อนป้ายหาเสียงยังไม่สรุปสะเด็ดน้ำ วงเสวนาวิเคราะห์เจ็บ สุขุม ชี้รู้ตัวนายกฯแล้ว เลือกตั้งแค่ผู้แทน ฟันธง ภท.-ชทพ.-ปชป. โดดร่วมรัฐบาลหน้า อ.จุฬาฯหวั่นเกิดวิกฤติบิดสมการเลือกตั้ง ปาดหน้าพรรคอันดับ 1 ชิงตั้งรัฐบาล สดศรี เตือน กกต.ระวังติดคุก ดอน ย้ำคนไทยเลือกตั้งกันเองได้อย่างมีศักดิ์ศรี ไม่ต้องให้ต่างชาติสังเกตการณ์ ปชป.แฉอีกพัทลุงซื้อเสียงแล้ว เก็บบัตรประชาชนแลกหัวละ 500 พท.ขยับปรับแผนส่งผู้สมัครแค่ 200 เขต ที่เหลือปล่อยมือให้ ทษช.เก็บแต้มล่า ส.ส.ปาร์ตี้ลิสต์ บิ๊กตู่ เตือนตัวเองระวังปาก-ห้ามโมโห ไม่แก้ตัวให้ 4 รมต.โยนเป็นเรื่องข้อ ก.ม. ไม่รู้ เจ๊แดง อยู่ไหน แต่เชื่อยังอยู่ในไทย,คลุมเครือมานานเกี่ยวกับความชัดเจนของบัตรเลือกตั้งว่าจะออกมารูปแบบใด ก่อนหน้านี้มีกระแสข่าวว่าจะเป็นแบบเดียวกันทั้งประเทศ ใส่เพียงหมายเลขผู้สมัครเพื่อง่ายต่อการจัดทำให้ทันเวลาเลือกตั้งที่กระชั้นเข้ามาเรื่อยๆ ล่าสุดมีความชัดเจนจาก กกต.ว่าจะมีการพิมพ์ทั้งหมายเลขผู้สมัคร ชื่อพรรค และโลโก้พรรค,กกต.เคาะบัตรเลือกตั้งมีชื่อ-โลโก้พรรค,เมื่อเวลา 09.40 น. วันที่ 18 ธ.ค. ที่โรงแรมเซ็นทรา บายเซ็นทาราศูนย์ราชการ นายอิทธิพร บุญประคอง ประธานคณะกรรมการการเลือกตั้ง (กกต.) เป็นประธานเปิดการเสวนาวิชาการ เรื่อง การเลือกตั้งคุณภาพกับอนาคตประเทศภายหลังการเลือกตั้ง จัดโดยสมาคมแห่งสถาบันพัฒนาการเมืองและการเลือกตั้ง โดยกล่าวตอนหนึ่งว่า ที่ผ่านมามีผลโพลออกมาว่าประชาชนยังไม่ค่อยรับทราบเรื่องที่จะมีบัตรเลือกตั้งใบเดียว ซึ่งยอมรับว่าเป็นความจริง ช่วงปีใหม่และหลังปีใหม่ตนไม่อยากได้ยินว่าประชาชนยังไม่รับทราบข้อมูลเหล่านี้ จึงจะมีการรณรงค์และโหมโรงเรื่องการเลือกตั้งตามลำดับ ส่วนเรื่องบัตรเลือกตั้ง ครั้งนี้จะเป็นครั้งประวัติศาสตร์เนื่องจากที่ผ่านมาเรามีบัตรเลือกตั้ง 2 แบบ คือ แบบแบ่งเขตหรือแบบดั้งเดิมที่จะมีเบอร์และกากบาท แบบบัญชีรายชื่อเริ่มใช้เมื่อปี 2544 ที่มีชื่อพรรค โลโก้พรรค ครั้งนี้บัตรเลือกตั้งจะเป็นแบบไฮบริด เหมือนรถยนต์ 1 คันใช้สองระบบ โดยในที่ประชุมวันที่ 17 ธ.ค.มีท่านหนึ่งบอกว่าอยากเห็นบัตรเลือกตั้งมีชื่อและโลโก้พรรค เพื่อเป็นการอำนวยความสะดวกให้ผู้ใช้สิทธิเลือกตั้ง หากทำได้อยากให้ทำ เมื่อมีการพูดคุยกับโรงพิมพ์แล้วน่าจะสามารถทำได้ทัน ที่ประชุมจึงตกลงกันว่าจะทำบัตรเลือกตั้ง 350 เขตจะไม่ซ้ำกัน มีเลข มีชื่อพรรคและโลโก้พรรค ซึ่งนับเป็นครั้งแรก ในเรื่องนี้เชื่อว่าก่อนปีใหม่จะประชาสัมพันธ์ได้อย่างทั่วถึงยิ่งขึ้น,ตั้งเป้าใช้สิทธิ์ 80% ใช้โดรนจับผิด,นายอิทธิพรกล่าวว่า การเลือกตั้งครั้งนี้ กกต.ตั้งเป้าให้มีผู้ออกมาใช้สิทธิลงคะแนน 80 เปอร์เซ็นต์ และมีบัตรเสียไม่เกิน 2 เปอร์เซ็นต์ นำเทคโนโลยีอากาศยานไร้คนขับ หรือโดรนตรวจสอบการทุจริตการเลือกตั้ง การเลือกตั้งจะดีได้ กกต.ต้องรับฟังความเห็น ตนจึงติดกระจกรอบบ้านมองตัวเองเพื่อทำให้ดีที่สุด เราไม่ได้เป็นซามูไรทั้ง 7 เป็นแค่ กกต.ทั้ง 7 แต่ถ้างานเยอะก็จะเป็น กกต.เซเว่นอีเลฟเว่นทำงาน 24 ชม. สำหรับนักการเมืองขอให้รู้แพ้รู้ชนะ หากไม่ได้รับเลือกตั้งครั้งนี้ ก็ขอให้เอาความดีและความอุตสาหะเข้าสู้,บัตรขนาดเอ 4-ยังไม่สรุปป้ายหาเสียง,พ.ต.อ.จรุงวิทย์ ภุมมา เลขาธิการ กกต. กล่าวว่า การประชุม กกต.เมื่อวันที่ 17 ธ.ค. มีมติเลือกบัตรเลือกตั้งที่มีหมายเลขผู้สมัคร ชื่อพรรคและโลโก้พรรค โดยที่ประชุมมีเหตุผลว่าต้องการอำนวยความสะดวกให้กับผู้มีสิทธิเลือกตั้งเป็นหลัก และได้รับการยืนยันว่าสามารถดำเนินการได้ทั้งเรื่องการพิมพ์ การขนส่ง โดยเฉพาะการเลือกตั้งนอกราชอาณาจักรว่าสามารถทำได้ ขณะที่โรงพิมพ์ที่จะจัดพิมพ์พบว่ามีศักยภาพหลายแห่ง แต่จะไม่เลือกทั้งหมด จะจำกัดจำนวนเพื่อป้องกันในเรื่องของการปลอมแปลง การจัดพิมพ์ จะต้องรอการปิดรับสมัครก่อนและดูว่าแต่ละเขตมีผู้สมัครกี่คน กี่พรรค ขนาดบัตรจะเท่ากันทุกเขตคือขนาดเอ 4 และคาดว่าเขตที่จะมีผู้สมัครมากที่สุดน่าจะไม่เกิน 30 พรรคการเมือง หรือหากเกินกว่านั้น ขนาดของช่องและตัวอักษรก็อาจจะเล็กลง ส่วนเรื่องป้ายหาเสียงยังไม่ได้กำหนดว่าจะให้ติดรูปใครได้บ้าง แต่ในส่วนของข้อความให้มีได้เท่าที่จำเป็น,สุขุม ชี้รู้แล้วนายกฯแค่เลือกผู้แทน,ต่อมามีการเสวนาการเลือกตั้งคุณภาพกับอนาคตประเทศไทยภายหลังการเลือกตั้ง โดยนาย สุขุม นวลสกุล อดีตอธิการบดีมหาวิทยาลัยรามคำแหง กล่าวว่า ผ่านการเลือกตั้งมาแล้วหลายครั้ง การเลือกตั้งปี 2500 ไม่มีคุณภาพและไม่มีอนาคตที่สุด มีทั้งไพ่ไฟ พลร่ม รู้ล่วงหน้าว่า จอมพล ป. พิบูลสงคราม ต้องเป็นนายกฯแน่ๆ ดังนั้น การเลือกตั้งที่มีอนาคตคือการเลือกตั้งที่เรามีสิทธิลุ้น การเลือกตั้งครั้งนี้เรารู้แล้วว่าใครเป็นนายกฯ และยังมียุทธศาสตร์ 20 ปีค้ำอยู่อีกชั้น ดังนั้น คำว่าการเลือกตั้งของบ้านเรา ไม่เหมือนที่อื่น ของเราเลือกแค่ผู้แทนฯ เราจึงต้องการให้ กกต.เป็นอิสระ ถ้า กกต.ยอมให้คนอื่นเข้ามายุ่ง ใบประกันคุณภาพก็ไม่มีเหลือ การเลือกตั้งครั้งนี้ให้เลือกผู้แทนฯ ส่วนนายกฯไม่ต้องห่วง จัดไว้ให้แล้ว ถ้าพรรคพลังประชารัฐไม่ชนะ ไม่ได้มาเป็นที่ 1 นายกฯก็ยังต้องพึ่งพิงอำนาจอำมาตยาธิปไตย อย่าลืมพรรคที่มีอยู่แล้ว 250 เสียง เขาต้องการอีกแค่ 176 เสียง ซึ่งได้แน่,ฟันธง ภท.–ชทพ.–ปชป.ร่วมรัฐบาล,นายสุขุมกล่าวอีกว่า ตนไม่คิดว่าพลังประชารัฐ จะชนะ แต่เขามีเกิน 176 แน่นอน นายกฯจึงยังปลอดภัยในแง่บริหารโดยไม่ต้องพึ่งพิงนักการเมือง และทันทีที่รวมพรรค รวมคะแนนได้เป็นนายกฯก็จะมีคนยกป้ายให้เพิ่มอีก จากพรรคภูมิใจไทย ชาติไทยพัฒนา เป็นพรรคทางหนีไฟ เพราะเป็นพรรคการเมืองมีอุดมการณ์เพื่อเป็นฝ่ายรัฐบาล จะได้ทำประโยชน์ให้ประชาชน ไม่ได้มองว่าอดอยากปากแห้ง ยังมองว่านายกฯยังมีโอกาสร่วมงานกับพรรคประชาธิปัตย์ การเลือกตั้งครั้งนี้เป็นแค่น้ำครึ่งแก้วก็ยังดีกว่าไม่มีเลย ถ้าตัดสินใจแบบอยู่กับปัจจุบันก็เลือกผู้แทนฯ แต่ถ้าคิดว่าการเลือกตั้งชี้อนาคตก็เลือกระหว่างจะให้สืบทอดอำนาจหรือไม่ให้สืบทอดอำนาจ,อ.จุฬาห่วงสมการตั้งรัฐบาลก่อวิกฤติ,นางสิริพรรณ นกสวน สวัสดี หัวหน้าภาควิชาการปกครอง จุฬาลงกรณ์มหาวิทยาลัย กล่าวว่า การเลือกตั้งเป็นเครื่องมือที่ออกไปในทาง 3 แพร่ง แพร่งแรกเป็นการเลือกตั้งที่มีคุณภาพเปลี่ยนผ่านไปสู่ประชาธิปไตย แพร่งที่ 2 การเลือกตั้งที่นำไปสู่ เขาวงกต เป็นหน้ากากประชาธิปไตยของผู้นำอำนาจนิยม แพร่งที่ 3 การเลือกตั้งจะเป็นจุดเริ่มต้นของวิกฤติการเมืองรอบใหม่ จะออกมาในรูปแบบใดขึ้นอยู่กับประชาชนและ กกต. ข้อกังวลคือ หากประชาชนเลือกไปแล้วหวังให้พรรคที่มีเสียงข้างมากเป็นรัฐบาล แต่ชนชั้นนำทางการเมืองต่อรองให้ผลการจัดตั้งรัฐบาลให้ออกมาเป็นอีกอย่าง อาจนำไปสู่วิกฤติการเมืองรอบใหม่ การเลือกตั้งที่กำลังจะมีขึ้นเมื่อมองไปที่ตัวผู้เล่น จะเห็นผู้แสดงกลุ่มหนึ่งอยู่นอกกติกา คสช.เป็นผู้ออกแบบกติกา เลือกผู้ร่างกติกา และเป็นผู้เล่นที่สามารถเปลี่ยนกติกาได้ระหว่างเกม หาก พล.อ.ประยุทธ์เป็นแคนดิเดตนายกฯคนต่อไป ควรเลิกรายการนายกฯพบประชาชน เพื่อไม่ให้เกิดความได้เปรียบเกินไป และไม่ควรให้การเลือกตั้งอยู่ในบริบททางการเมืองที่อยู่ภายใต้มาตรา 44,สดศรี เตือน กกต.รุ่นน้องระวังติดคุก,ขณะที่นางสดศรี สัตยธรรม อดีต กกต.กล่าวว่า การเลือกตั้ง กกต.ต้องเป็นที่พึ่งของประชาชน ต้องชี้ขาดว่าอะไรทำได้-ทำไม่ได้ กกต.กลายเป็นตำบลกระสุนตก บางครั้งอาจได้รับคำสั่งอะไรมา แต่ต้องใช้ดุลพินิจว่าคำสั่งใดจะทำให้ติดคุกหรือไม่ ถ้าติดคุกก็อย่าทำ ความกล้าเป็นเรื่องสำคัญ เมื่อไม่กล้าความเสื่อมจะตามมา ต้องแสดงฝีมือจัดการเลือกตั้งให้สุจริต เที่ยงธรรม เพื่อชี้ชะตาบ้านเมือง ประชาธิปไตยจะเดินทางไปด้วยดีหรือไม่ ขึ้นอยู่กับ กกต. อยากฝากถึงนายกฯว่าการใช้มาตรา 44 แม้ จะใช้ด้วยความหวังดี แต่สิ่งที่ตอบแทนกลับมาอาจจะลบสิ่งดีๆที่ท่านสร้างไว้ 5 ปี หลังจากนี้ขอให้สงสาร กกต. ขอให้ กกต.พูดกับนายกฯตรงๆว่าขอบคุณที่ช่วยใช้มาตรา 44 แต่หลังจากนี้ กกต.เดินต่อเองได้ ไม่จำเป็นต้องใช้มาตรา 44 หรือเครื่องไม้เครื่องมืออื่นๆมาช่วยแล้ว,อำนาจ กกต.ตัดสินใจให้สังเกตการณ์,ด้านนายเมธา ศิลาพันธ์ รองเลขาธิการ กกต. ได้ตอบข้อซักถามเกี่ยวกับการสังเกตการณ์เลือกตั้งขององค์กรระหว่างประเทศว่า ที่ผ่านมา กกต.ก็อนุญาตให้เข้ามา ไม่มีปัญหาและคิดว่าถ้าเข้ามาก็ไม่มีปัญหาเช่นกัน เมื่อถามว่า อำนาจในการพิจารณาให้องค์กรระหว่างประเทศเข้ามาสังเกตการณ์เลือกตั้งเป็นของ กกต.หรือรัฐมนตรีว่าการกระทรวงการต่างประเทศ ซึ่งนายเมธายืนยันว่าเป็นอำนาจ กกต. ที่สามารถพิจารณาได้เอง,ชาติไทย–ประชาชาติ ค้านเบอร์เดียว,ผู้สื่อข่าวรายงานว่า ในช่วงท้ายของการเสวนาเปิดให้ตัวแทนพรรคการเมืองแสดงความคิดเห็นโดยนายนิกร จำนง ผอ.พรรคชาติไทยพัฒนา กล่าวว่า ไม่เห็นด้วยกับข้อเรียกร้องให้พรรคการเมืองใช้เบอร์เดียวกันทั่วประเทศ เพราะในบางเขตเลือกตั้งอาจมีผู้สมัครแค่ 5-6 คน จึงไม่จำเป็นต้องมีบัตรลงคะแนน 50-60 เบอร์,ขณะที่นายวันมูหะหมัดนอร์ มะทา หัวหน้าพรรคประชาชาติ กล่าวว่า มั่นใจว่าประชาชนกาถูกเบอร์ จึงไม่เห็นด้วยกับประเด็นพรรคเดียวเบอร์เดียว การเลือกตั้งจะบริสุทธิ์และยุติธรรมไม่ได้ขึ้นอยู่กับผู้เล่นแต่เป็น กกต. ตอนนี้ กกต.มีเขี้ยวเล็บแล้ว ถ้าเกรงใจกัน การเลือกตั้งจะไม่สนุก อยากให้ กกต.เป็นวีรบุรุษ สร้างประชาธิปไตย,ดอน ย้ำคนไทยเลือกตั้งกันเองได้,ที่ทำเนียบรัฐบาล นายดอน ปรมัตถ์วินัย รมว.ต่างประเทศ กล่าวถึงกรณีห้ามไม่ให้องค์กรต่างประเทศเข้ามาสังเกตการเลือกตั้งว่า เรื่องดังกล่าวไม่ใช่หน้าที่ของกระทรวงการต่างประเทศ แต่เป็นเรื่องของ กกต. ในส่วนของกระทรวงการต่างประเทศจะให้ความเห็นในฐานะที่มีประสบการณ์กับต่าง ประเทศว่าการเลือกตั้งครั้งแรกนี้ต้องการให้เป็นไปอย่างราบรื่นเป็นมงคลฤกษ์ เชื่อว่าดูแลบ้านเมืองของเราเองได้โดยที่ประชาชนมีส่วนร่วมสังเกตการณ์ตามที่รัฐธรรมนูญเปิดโอกาสไว้ ไม่ต้องมีต่างชาติเข้ามาเกี่ยวข้อง การให้คนไทยเข้ามาร่วมเป็นการปลูกฝังการสร้างความรับรู้ ถือเป็นศักดิ์ศรีของประเทศจะไปเอาคนอื่นเข้ามาตลอดเวลาไม่ได้ แต่ถ้าไม่พอใจหรือไม่เชื่อใจคนไทยก็ให้สถานทูตต่างประเทศในประเทศไทยเข้ามาร่วมเท่านี้ก็น่าจะตอบโจทย์แล้ว,เสียงเขียวพูดไม่เข้าใจหรือไง,นายดอนกล่าวว่า การที่ประเทศอื่นให้ต่างชาติเข้าไปสังเกตการณ์การเลือกตั้งเพราะประเทศนั้นอาจจะไม่มีประสบการณ์หรือมีปัญหา คนในประเทศดูแลกันเองไม่ได้ เราไม่ต้องการอย่างนั้น ทุกอย่างจะต้องคำนึงถึงศักดิ์ศรีของประเทศ ที่ตนชี้แจงไปไม่เข้าใจหรืออย่างไรเพราะชัดเจนและไม่น่าจะมายอกย้อนกันอีกแล้ว ขอย้ำว่า เรามีประสบการณ์และกระบวนการก็โปร่งใส มีความพร้อมที่จะจัดการเลือกตั้ง ที่ตนพูดไปทั้งหมดเป็นไปตามหลักการ ดังนั้นอย่ามาถามว่ามีใครติดต่อเข้ามาสังเกตการณ์กี่ราย ตนไม่ได้ห้ามไม่ให้มีการสังเกตการณ์การเลือกตั้ง ผู้สื่อข่าวถามว่า พรรคการเมืองมองว่าหากรัฐบาลมั่นใจว่าการเลือกตั้งโปร่งใสจะกังวลอะไร นายดอนตอบว่า ไม่ได้กังวล แต่กำลังบอกว่า การให้คนไทยดูแลจะดีกว่าการให้คนไม่กี่คนเข้ามา ถ้าเป็นคนจำนวนมากเข้ามาดูยิ่งไม่ควรจะยืมมือคนอื่นเข้ามาเพราะเรามีทุกอย่างเพียงพอ,ปชป.ชม กกต.ยอมถอยบัตรเลือกตั้ง,นายธนา ชีรวินิจ โฆษกพรรคประชาธิปัตย์ กล่าวถึงกรณี กกต.มีมติให้บัตรเลือกตั้งพิมพ์หมายเลขผู้สมัคร ชื่อพรรคและโลโก้พรรคว่า เป็นเรื่องที่ดีที่ กกต.ยอมรับฟังความคิดเห็นของพรรคการเมืองต่างๆ เพราะการเลือกตั้งรอบนี้จะมีพรรคการเมืองจำนวนมาก ถ้าไม่มีชื่อพรรคและโลโก้จะทำให้ประชาชนเกิดความสับสน กกต.เพิ่งมาทำงาน จึงอาจมีประสบการณ์ไม่มากพอ ดังนั้น การรับฟังความคิดเห็นของพรรคการเมืองจะเป็นประโยชน์ต่อ กกต.เอง อย่าไปถือว่าเป็นความเห็นของพรรคการเมือง การที่ กกต.ยอมถอยถือเป็นนิมิตหมายที่ดี,นิพิฏฐ์ แฉพัทลุงซื้อกันแล้ว 500,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า กกต.มีมติใช้บัตรเลือกตั้งที่มีชื่อและโลโก้พรรคเป็นเรื่องดี แสดงว่ารับฟังความเห็นของทุกฝ่าย แต่อยากฝากให้เน้นดูเรื่องการป้องกันการทุจริตการเลือกตั้งเพราะครั้งนี้การซื้อสิทธิ์ขายเสียงมากกว่าทุกครั้ง เช่น การเก็บบัตรประชาชนโดยให้สัญญาว่าจะจ่ายให้ผู้นำบัตรประชาชนมาคนละ 500 บาท พบในเขตเลือกตั้งที่ 2 จ.พัทลุง บางพรรคตั้งเป้าจะเก็บบัตรประชาชนให้ได้ 40,000 ใบ ตอนนี้จะเข้าเป้าแล้วและทราบว่าเกิดขึ้นที่โคราชด้วย พฤติกรรมอย่างนี้เกิดขึ้นเกือบทุกจังหวัด ตนแจ้ง ผวจ.พัทลุง แต่บอกว่าไม่รู้เรื่อง ทั้งที่ชาวบ้านรู้กันทั้งจังหวัด และแจ้งให้ กกต.จังหวัดทราบแล้วแต่ก็หวังพึ่งยาก จึงพูดคุยกับนักการเมืองจากหลายพรรคเพื่อตั้งรางวัลนำจับ ชี้เบาะแสการทุจริตเลือกตั้งอาจลงขันกันเป็นก้อน ไปวางให้ กกต. 1-3 แสนบาท ซึ่งเรื่องนี้ทางพรรคประชาธิปัตย์ก็เห็นด้วย,เพื่อชาติขอเบอร์เดียวทั่วประเทศ,ที่พรรคเพื่อชาติ นายสงคราม กิจเลิศไพโรจน์ หัวหน้าพรรคเพื่อชาติ ได้จัดงานทำบุญพรรคเพื่อความเป็นสิริมงคล โดยมีนายจตุพร พรหมพันธุ์ ผู้สนับสนุนพรรค บรรดาคณะกรรมการบริหารพรรค ว่าที่ผู้สมัครและสมาชิกพรรคเข้าร่วม นายสงครามกล่าวถึงกรณี กกต.เชิญพรรคการเมืองร่วมประชุมวันที่ 19 ธ.ค.ว่า ยินดีจะส่งตัวแทนพรรคเข้าร่วม กรณีที่ กกต.มีมติให้บัตรเลือกตั้งมีชื่อและโลโก้พรรครู้สึกสบายใจขึ้นที่มีการปฏิบัติตามสากล กกต.ไม่ถูกครอบงำ มีอิสระในการตัดสินใจ ใช้ความคิดของตนเองในการจัดการเลือกตั้ง แต่ต้องการให้ กกต.ใช้เบอร์เดียวทั่วประเทศเพื่อจะได้ไม่สับสน ถ้า กกต.มีอิสระในการตัดสินใจจริงก็เชื่อว่าจะดำเนินการได้,ตู่ เชื่ออีกไม่กี่วัน ประยุทธ์ ไขก๊อก,ด้านนายจตุพรกล่าวว่า เป็นความมหัศจรรย์ที่พรรคเพื่อชาติได้เดินไปอย่างช้าๆ และมั่นคง เชื่อว่ายิ่งใกล้วันเลือกตั้งจะได้ความนิยมสูงไปตามลำดับ และจะได้คะแนนแบบไม่คาดฝัน ตนมีประเด็นอยู่สองประเด็นอยากจะพูดคือเชื่อว่า พล.อ.ประยุทธ์ จันทร์โอชา นายกฯและหัวหน้า คสช. ต้องการเป็นนายกฯต่อ และเชื่อว่าอีกไม่กี่วัน พล.อ.ประยุทธ์จะตัดสินใจลาออกจากตำแหน่ง ประเด็นที่สองกรณีต่างชาติจะเข้ามาสังเกตการณ์เลือกตั้งเชื่อว่าท้ายที่สุดเมื่อทุกอย่างมันเดินไปข้างหน้าก็จะถอยกันแบบบัตรเลือกตั้ง ต่างชาติจะได้เข้ามาสังเกตการณ์,พท.จี้เปิดกว้างให้สังเกตการณ์,นายพลภูมิ วิภัติภูมิประเทศ อดีต ส.ส.กทม. พรรคเพื่อไทย กล่าวว่า การที่ กกต.ไม่สวนกระแส ยอมให้มีชื่อผู้สมัครและโลโก้พรรค ในบัตรเลือกตั้งเป็นเรื่องที่ดี ถือว่า กกต.รับฟังความเห็นของภาคส่วนต่างๆ ไม่ดันทุรังให้มีแต่หมายเลขผู้สมัครตามที่มีแนวคิดก่อนหน้านี้ ซึ่งจะก่อให้เกิดความสับสนไม่เป็นผลดีกับใครเลย อย่างไรก็ตามตอนนี้มีกระแสเรียกร้องเปิดโอกาสให้องค์กรระหว่างประเทศเข้ามาสังเกตการณ์การเลือกตั้งภายในประเทศไทย แต่ผู้มีอำนาจยังคงยืนยันเป็นกระต่ายขาเดียวไม่ให้ใครเข้ามาสังเกตการณ์ เหมือนกลัวว่าเขาจะเห็นการเลือกตั้งที่ไม่สุจริตเป็นธรรมหรือไม่ หากบริสุทธิ์ใจว่าจะกำกับการเลือกตั้งให้เป็นธรรมกับทุกฝ่าย ไม่เอื้อประโยชน์ให้ฝ่ายหนึ่งฝ่ายใดเป็นพิเศษ ก็ไม่ควรสวนกระแสปิดหูปิดตาชาวโลก การเชิญให้เขาเข้ามาสังเกตการณ์จะทำให้ได้รับการยอมรับ และผู้ที่อยู่ในอำนาจก็จะได้รับการชื่นชมว่าจริงใจ ให้โอกาสประชาชนในการตัดสินอนาคตของตัวเอง หวังว่าที่สุดแล้วผู้มีอำนาจจะไม่ทำอะไรสวนกระแสชาวบ้านเขา,ปรับแผนส่งผู้สมัครแค่ 200 เขต,ผู้สื่อข่าวรายงานจากพรรคเพื่อไทย ถึงความคืบหน้าการจัดตัวผู้สมัครรับเลือกตั้ง ส.ส.ระบบเขตว่า จากเดิมที่พรรคเพื่อไทยวางตัวผู้สมัครทั่วประเทศไว้เบื้องต้นประมาณ 220 เขต โดยไม่ส่งผู้สมัครในเขตที่ประเมินแล้วว่าไม่ชนะ แต่จะให้พรรคไทยรักษาชาติส่งผู้สมัครในเขตนั้นๆ เพื่อเก็บคะแนนเป็น ส.ส.บัญชีรายชื่อแทน ล่าสุด ขณะนี้พรรคเพื่อไทยได้มีการปรับตัวเลขลงมา จะส่งผู้สมัครทั่วประเทศประมาณ 200 คน โดยวางตัวผู้สมัครใกล้เสร็จสิ้นแล้ว เหลือเขตที่ยังไม่ลงตัวประมาณ 10 เขต สำหรับวันที่ 21 ธ.ค. พรรคเพื่อไทยจะเปิดแถลงข่าวประเด็นเศรษฐกิจและเรียกว่าที่ผู้สมัครในเขตที่ชัดเจนแล้วมาร่วมหารือกันที่พรรคด้วย,เสรีพิศุทธ์ บลัฟ บิ๊กตู่ มี ม.44 ยังแย่,พล.ต.อ.เสรีพิศุทธ์ เตมียาเวส หัวหน้าพรรค เสรีรวมไทย กล่าวว่า ขณะนี้ประชาชนประสบปัญหาเศรษฐกิจความแตกแยกจากอำนาจรัฐประหารที่บริหารมาเกือบ 5 ปี หากต้องการเห็นประเทศชาติหลุดพ้นจากสถานการณ์นี้ต้องออกมาใช้สิทธิเลือกตั้งให้ฝ่ายประชาธิปไตยชนะ ตนกล้าสู้กับเผด็จการทหารถ้าเลือกพรรคที่ไม่กล้าปราบทหารไม่มีทางที่จะไปรอด ตนต่างจากแคนดิเดตนายกฯ คนอื่นๆถ้าเลือกพรรคประชาธิปัตย์นายชวน หลีกภัย หรือนายอภิสิทธิ์ เวชชาชีวะ พรรคเพื่อไทย คุณหญิงสุดารัตน์ เกยุราพันธุ์ พรรคภูมิใจไทย นายอนุทิน ชาญวีรกูล บ้านเมืองก็เหมือนเดิม ยิ่งถ้าเลือกพลังประชารัฐ พล.อ.ประยุทธ์ แย่กว่าเดิมเพราะปัจจุบันมีมาตรา 44 ยังทำให้คนจนลงทั้งประเทศ ถ้าได้ตนเป็นนายกฯ รับรองไม่เหมือนเดิมเห็นได้จากตนเป็น ผบ.ตร.แค่ปีเดียวตำรวจยังบอกว่าทำงานได้เกือบเท่า พล.ต.อ.เผ่า ศรียานนท์ อดีตอธิบดีกรมตำรวจ ดังนั้น คนที่เอ่ยชื่อจะมาเป็นนายกฯไม่ต้องมาเทียบ หากตนได้ 10 ล้านเสียงจะเปลี่ยนประเทศให้ดู,พปชร.จัดอลังการระดมทุน 600 ล้าน,สำหรับความเคลื่อนไหวพรรคพลังประชารัฐ (พปชร.) ผู้สื่อข่าวรายงานว่า วันที่ 19 ธ.ค. พรรคจัด ให้มีการระดมทุนพรรค ภายใต้ชื่องาน ประเทศไทยหนึ่งเดียว ที่อิมแพค เมืองทองธานี รูปแบบโต๊ะจีน 200 โต๊ะ ราคาโต๊ะละ 3 ล้านบาท รวมเป็นเงิน 600 ล้านบาท โดยเริ่มเวลา 18.00 น. เปิดด้วย Opening show : ปลุกยักษ์ไทยด้วยพลังไทยแห่งประชารัฐ นายสนธิรัตน์ สนธิจิรวงศ์ เลขาธิการพรรค กล่าวต้อนรับนายสุวิทย์ เมษินทรีย์ รองหัวหน้าพรรค ปาฐกถา เรื่อง เชื่อมั่นนโยบายพลังประชารัฐ พร้อมการแสดงจากนักร้องชื่อดัง อาทิ โก้ Mr.Sax Man, คิง เดอะวอยซ์, หรั่ง ร็อคเคสตร้า ที่ร้องเพลงเป็นหนึ่งเดียวและเพลงรักเธอประเทศไทย การแสดงประกอบเพลงพระราชนิพนธ์ แผ่นดินของเรา โดยรัดเกล้า อามระดิษ และจอห์น รัตนเวโรจน์ (นูโว) ในเพลง ส่งมือพร้อมหัวใจ นายอุตตม สาวนายน หัวหน้าพรรคขึ้นกล่าวขอบคุณ ปิดท้ายด้วยคอนเสิร์ตวงนูโว ทั้งนี้ผู้สื่อข่าวรายงานด้วยว่า วันเดียวกันนี้นายอุตตมได้ลงนามคำสั่งพรรคแต่งตั้งนายธนกร วังบุญชนะ อดีตโฆษกกลุ่มสามมิตร เป็นรองโฆษกพรรคพลังประชารัฐ,โวยอดทะลุเป้าผู้สนับสนุนล้น,นายณัฏฐพล ทีปสุวรรณ รองหัวหน้าพรรคพลังประชารัฐ กล่าวว่า การจัดงานเลี้ยงโต๊ะจีนระดมทุน 600 ล้านบาท ในวันที่ 19 ธ.ค. ขณะนี้มีผู้สนับสนุนเกินจากที่กำหนดไว้ บางคนสนับสนุนเงินให้พรรคเกินกว่าคนละ 3 ล้านบาท ทั้งนี้ ตามกฎหมายกำหนดให้บุคคลบริจาคได้คนละไม่เกิน 5 ล้านบาท ส่วนในนามบริษัทบริจาครายละไม่เกิน 10 ล้านบาทหลังจากจัดงานระดมทุนแล้ว พรรคจะตรวจสอบคุณสมบัติของผู้บริจาคว่าเป็นไปตามที่กฎหมายกำหนดหรือไม่ คาดว่าใช้เวลา 1 สัปดาห์จะทราบตัวเลขที่ชัดเจน จากนั้นจะรายงานต่อ กกต.ต่อไป ส่วนการใช้จ่ายเงินส่วนนี้กรรมการบริหารพรรคจะเป็นผู้พิจารณา,รปช.ระดมทุน 200 ล้านสู้ศึก ลต.,เมื่อเวลา 19.00 น. ที่ศูนย์การประชุมแห่งชาติสิริกิติ์ พรรครวมพลังประชาชาติไทย (รปช.) จัดงานกาลาดินเนอร์ ทุติยบท-ภาคสองของการปฏิรูปประเทศ จำนวน 240 โต๊ะ โต๊ะละ 1 ล้านบาท เพื่อระดมทุนการเลือกตั้งที่กำลังจะถึงนี้ ปรากฏว่า ขายโต๊ะได้ 240 โต๊ะ รวมทุนได้ 240 ล้านบาท โดยภายในงานมี ม.ร.ว.จัตุมงคล โสณกุล หัวหน้าพรรค และแกนนำก่อตั้งพรรค อาทิ นายสุเทพ เทือกสุบรรณ นายเอนก เหล่าธรรมทัศน์ นายทวีศักดิ์ ณ ตะกั่วทุ่ง ร่วมงาน นอกจากนี้ ยังมีแกนนำจากพรรคการเมืองอื่นเข้าร่วมงาน อาทิ นายองอาจ คล้ามไพบูลย์ และ น.ต.สุธรรม ระหงส์ จากพรรคประชาธิปัตย์ นายเทวัญ ลิปตพัลลภ หัวหน้าพรรคชาติพัฒนา นพ.ระวี มาศฉมาดล หัวหน้าพรรคพลังธรรมใหม่ และนายณัฐพล ทีปสุวรรณ รองหัวหน้าพรรคพลังประชารัฐ ขณะเดียวกันภายในงานยังมีการจำหน่ายของที่ระลึก เป็นเสื้อแจ็กเกตราคาตัวละ 1,200 บาท และเสื้อโปโลราคาตัวละ 500 บาทด้วย,ธนกร ตอก เหลิม ใช้โทสาคติ,นายธนกร วังบุญคงชนะ รองโฆษกพรรคพลังประชารัฐ กล่าวว่า กรณีที่ ร.ต.อ.เฉลิม อยู่บำรุง แกนนำพรรคเพื่อไทย เปรียบตนเป็นมวยไม่มีราคานั้น ตนเป็นเด็กที่เคารพผู้ใหญ่ ไม่คิดเทียบชั้นอะไร และอยากเห็นการเลือกตั้งเรียบร้อย ทำการเมืองอย่างสร้างสรรค์ ไม่เข้าใจ ร.ต.อ.เฉลิมที่ชอบออกมาพูดจาใส่ร้ายข่มขู่คนอื่น พอชี้แจงข้อเท็จจริงบ้างกลับรับไม่ได้ ยังใช้โทสาคติตอบโต้ด้วยถ้อยคำที่ดูถูกดูแคลนไม่เป็นผู้ใหญ่ ตนไม่เคยบอกว่าคนทั้งประเทศรู้จัก ร.ต.อ.เฉลิมน้อยกว่านายสุวิทย์ เมษินทรีย์ แต่บอกว่าคนรู้จัก ร.ต.อ.เฉลิมมากกว่านายสุวิทย์ในด้านลบ และที่บอกว่าตนไม่มีราคาก็ไม่น่าให้เกียรติมาตอบโต้คนอย่างตน เพราะเป็นแค่ลูกชาวบ้านที่อยากให้บ้านเมืองดีขึ้นเท่านั้น ที่จริงไม่เคยคิดก้าวก่ายพรรคเพื่อไทย แต่ ร.ต.อ.เฉลิมก้าวก่ายพรรคพลังประชารัฐก่อน เรื่องโต้แย้งกันไปมาควรจะจบได้แล้ว ควรจะนำนโยบายมาแข่งขันกันดีกว่า,ปชช.เอาด้วยชงชื่อ บิ๊กตู่ นายกฯ,ที่อาคารพลาซ่า เดอะโคลท์ สี่แยกบางนา พรรคประชาชนปฏิรูป (ปชช.) จัดประชุมใหญ่สมาชิก พรรคครั้งที่ 2/2561 มีสมาชิกพรรคจากทั่วประเทศเข้าร่วมกว่า 500 คน โดยนายไพบูลย์ นิติตะวัน หัวหน้าพรรค เป็นประธานเพื่อพิจารณาแต่งตั้งคณะกรรมการสรรหาผู้สมัครลงเลือกตั้ง โดยที่ประชุมมีมติให้เพิ่มจำนวนกรรมการบริหารพรรคจากเดิม 26 อีก 9 คน รวมเป็น 35 คน จากนั้นที่ประชุมโหวตโดยการลงคะแนนลับเสนอชื่อสนับสนุนบุคคลให้เป็นนายกฯ ปรากฏว่ามติที่ประชุมเสียงเป็นเอกฉันท์ให้เสนอชื่อ พล.อ.ประยุทธ์ จันทร์โอชา นายกฯ,บิ๊กตู่ ชวนอ่านหนังสือละโซเชียล,วันเดียวกัน เมื่อเวลา 09.00 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช.และการประชุมคณะรัฐมนตรี (ครม.) ก่อนประชุมที่หน้าตึกบัญชาการ 1 นายวีระ โรจน์พจนรัตน์ รมว.วัฒนธรรม นำคณะผู้บริหารเข้าพบนายกฯ ประชาสัมพันธ์กิจกรรม ไหว้ พระ 10 วัด สืบสิริสวัสดิ์ 10 รัชกาล และกิจกรรม สวดมนต์ข้ามปี ถวายเป็นพระราชกุศล เสริมสิริมงคลทั่วโลก ระหว่างวันที่ 29 ธ.ค.61—2 ม.ค.62 และร่วมกับวัดทั่วประเทศจัดสวดมนต์ข้ามปี และจัดให้มีริ้วขบวนอัญเชิญพระบรมสารีริกธาตุหรือพระพุทธรูปสำคัญที่ประดิษฐานทั้งในและต่างประเทศ 13 ประเทศ จากลานพลับพลามหาเจษฎาบดินทร์ ไปประดิษฐาน ณ มณฑลพิธีท้องสนามหลวง ให้ประชาชนสักการะถึงวันที่ 15 ม.ค.62 จากนั้นนายวีระเชิญชวนประชาชนร่วมโครงการ อ่านสร้างชาติ ซื้อหนังสือ ลดหย่อนภาษีได้ ส่งเสริมประชาชนให้ความสำคัญการอ่านและซื้อหนังสือเป็นของขวัญปีใหม่ ลดหย่อนภาษีได้ไม่เกิน 15,000 บาท ระหว่างวันที่ 15 ธ.ค.61—16 ม.ค.62 ทั้งนี้ นายกฯกล่าวว่า อยากให้ทุกคนมา อ่านหนังสือกัน ให้หารายชื่อหนังสือดีๆ มาแนะนำเพื่อธุรกิจหนังสืออยู่ได้ จะได้ไม่อ่านแต่ในโซเชียลมีเดีย,แจงรัฐบาลกับการเมืองไม่เกี่ยวกัน,ต่อมา ที่ห้องโถง ตึกบัญชาการ 1 นายกฤษฎา บุญราช รมว.เกษตรและสหกรณ์ ประชาสัมพันธ์กิจกรรมโรดโชว์เทศกาลข้าวไทย 61 ระหว่างวันที่ 19-24 ธ.ค. ที่หน้าศาลาว่าการ กทม. นายกฯได้ลอง ตำข้าวเพื่อทำชาข้าวเปลือก พร้อมกล่าวว่า การพัฒนา ต้องเพิ่มนวัตกรรมลงไป เชื่อว่าชาวนาจะรวยได้ ขณะที่ นายสุวิทย์ เมษินทรีย์ รมว.วิทยาศาสตร์และเทคโนโลยี ได้จัดแสดงผลงานจากผู้ประกอบการสตาร์ตอัปสาย Deep Tech ด้านสุขภาพและการแพทย์ โดยนายกฯ ได้สวมแว่นสามมิติ ลองบังคับหุ่นยนต์ถือกล้องผ่าตัด ผู้ประกอบการกล่าวว่า ถ้านายกฯเป็นหมอคงเป็นหมอผ่าตัดที่เก่ง นายกฯตอบอย่างอารมณ์ดีว่า แล้วใครจะกล้าให้ผมผ่าตัด นอกจากนี้ นายกฯยังเยี่ยมชมผลงานผลิตภัณฑ์นาโน@ สยาม และผลิตภัณฑ์ทางการแพทย์ ได้หยิบต้นยาสูบมาดูพร้อมระบุว่า ตอนนี้ยาสูบยังมีปัญหาจะทำอย่างไรให้เกิดประโยชน์มากกว่าเป็นยาสูบอย่างเดียว ขณะผู้คิดค้นผลิตภัณฑ์กล่าวว่า อยากให้รัฐบาลปลดล็อกผลักดันสิ่งต่างๆเหล่านี้ ขยายออกไป นายกฯจึงกล่าวว่า มีอะไรก็ให้พูดกับรัฐบาลไปพูดกับการเมืองไม่ได้ รัฐบาลก็คือรัฐบาล พรรคการเมืองคือพรรคการเมืองไม่เกี่ยวกัน,กห.แจง บิ๊กป้อม ไข้ขึ้นลาประชุม,พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกฯ และ รมว.กลาโหม ในฐานะรองหัวหน้า คสช. ได้แจ้งขอลาป่วยการประชุม คสช.และการประชุม ครม.วันที่ 18 ธ.ค. เนื่องจากเป็นไข้ สาเหตุจากอากาศเปลี่ยน และได้ไปพบแพทย์ตรวจรักษาแล้ว ทั้งนี้ไม่ได้เกี่ยวกับการลงพื้นที่ตรวจราชการในช่วงที่ผ่านมาและไม่เกี่ยวกับว่าพักผ่อนไม่เพียงพอ,ไม่ห่วงเหตุรุนแรงใกล้เลือกตั้ง,พล.อ.อนุพงษ์ เผ่าจินดา รมว.มหาดไทย กล่าวถึงมาตรการรักษาความปลอดภัยช่วงเทศกาลปีใหม่ว่า กระทรวงมหาดไทยมีมาตรการไว้แล้ว ด้านความมั่นคง พล.อ.ประวิตรสั่งการให้หน่วยงานที่เกี่ยวข้องดูแลความสงบเรียบร้อยตั้งแต่ช่วงคริสต์มาสไปจนถึงปีใหม่ แม้จะใกล้เลือกตั้งแต่ไม่ได้ห่วงอะไรเป็นพิเศษ เพราะทุกคนทราบดีว่าประชาชนต้องการอยู่อย่างสงบสุข จึงไม่เชื่อว่าจะมีการสร้างสถานการณ์ เจ้าหน้าที่ก็เข้มงวดในทุกด้าน,พล.อ.วัลลภ รักเสนาะ เลขาธิการสภาความ มั่นคงแห่งชาติ (สมช.) กล่าวถึงสถานการณ์ความมั่นคงหลังมีการปลดล็อกให้พรรคการเมืองทำกิจกรรมได้ว่า ช่วงนี้ยังไม่มีอะไรผิดปกติ ส่วนใหญ่จะเป็นเรื่องการแข่งขันหาเสียงของพรรคการเมือง การตอบโต้กันไปกันมาของพรรคการเมืองต้องให้อยู่ในกรอบของกฎหมายทุกอย่างน่าจะดีขึ้นจากเดิม เชื่อว่าทุกคนคงจะระวังไม่ให้เกิดผลกระทบอะไร และในที่ประชุม ครม.นายกฯและหัวหน้า คสช.ไม่ได้สั่งการเรื่องใดเป็นพิเศษ,บิ๊กตู่ เตือนตัวเองไม่โมโหระวังปาก,ต่อมาเวลา 13.50 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช.ให้สัมภาษณ์หลังการประชุม คสช.และประชุม ครม.ว่า ที่ประชุม คสช.ได้ติดตามสถานการณ์ความสงบเรียบร้อย เท่าที่ได้รับรายงานยังไม่มีประเด็นอะไร เมื่อถามถึงกรณีที่นายกฯพยายามเตือนตัวเองให้ระมัดระวังการพูดในช่วงนี้ พล.อ.ประยุทธ์ตอบว่า เป็นการเตือนตัวเองและเพื่อปรับปรุงตัว หลายคนบอกว่าตนขี้หงุดหงิด ขี้โมโห ก็ต้องระวังให้มากที่สุดในการออกสื่อหรือสัมภาษณ์ และไม่อยากให้เอาสิ่งที่ตนพูดไปเป็นประเด็นทุกเรื่อง จนส่งผลกระทบต่อความเชื่อมั่นรัฐบาลและประชาชน นักการเมืองก็ด้วยถ้าเจตนาบริสุทธิ์กับประเทศชาติ อย่าพูดให้เกิดความขัดแย้ง ไม่อย่างนั้นบ้านเมืองก็ไม่สงบ วุ่นวายต่อไปเรื่อยๆ สื่อบอกว่าตนเป็นนักการเมืองในฐานะนายกฯ ยอมรับตรงนี้ จึงต้องระมัดระวัง ไม่อยากให้ประชาชนไปหลงเชื่อว่าสิ่งที่ตนทำหรือพูดเป็นการหาเสียง เพราะไม่ได้ลงไปเลือกตั้งอะไรกับเขา และไม่มีส่วนเกี่ยวข้องกับพรรคการเมืองใดๆ แต่ตนต้องรักษาระบบการบริหาร ราชการแผ่นดินในขณะที่เป็นรัฐบาลให้เรียบร้อยที่สุด ต้องรักษาสถานการณ์ไว้ให้ได้เพื่อเดินหน้าไปสู่การเลือกตั้งและพระราชพิธีบรมราชาภิเษกในห้วงเวลาต่อไป สุดแล้วแต่จะทรงโปรดเกล้าฯ เวลาใด,โยนสังคมตัดสิน รบ.ด้อยค่าจริงมั้ย,นายกฯกล่าวว่า สำหรับผลงาน 4 ปีรัฐบาลถามว่าพอใจไหมก็ต้องบอกว่าพอใจ เพราะตนเป็นคนกำหนดนโยบายลงไป แต่เมื่อลงไปถึงขั้นปฏิบัติก็ย่อมมีปัญหาอยู่บ้าง แต่ก็ต้องบอกให้ประชาชนทราบ แต่บางอย่างไม่ฟัง นำไปบิดเบือน ได้ย้ำเตือนการให้ข่าวให้ข้อมูลต่างๆ ของหน่วยงานจำเป็นต้องให้ข้อมูลในเชิงที่เกิดประโยชน์ตรงกับกลุ่มเป้าหมาย บางทีพูดทีละขั้นทีละตอนนำก็ไปบิดเบือนว่าเอื้อประโยชน์ให้คนนั้นคนนี้ จำเป็นต้องอธิบายและประชาสัมพันธ์ ในส่วนของคนที่ออกมาพูดจาด้อยค่ารัฐบาล สังคมก็ต้องไปพิจารณาเอาเองว่าใช่หรือไม่ใช่ ถูกหรือผิด วันนี้หลายประเทศให้ความสำคัญในเรื่องของข่าวจริงและข่าวปลอม รวมทั้งข่าวในโซเชียลต่างๆ สิ่งเหล่านี้เราไม่สามารถควบคุมได้ก็ต้องให้เป็นเรื่องของกฎหมายที่จะว่ากันไปตามขั้นตอน,ชิ่งเป็นเรื่อง ก.ม.ไม่แก้ตัวให้ 4 รมต.,ผู้สื่อข่าวถามถึงกรณีพรรคการเมืองโจมตี 4 รัฐมนตรีพรรคพลังประชารัฐ ไม่ลาออกจะกระทบการทำงานของนายกฯ และรัฐบาลหรือไม่ พล.อ.ประยุทธ์ตอบว่า เป็นเรื่องของกฎหมาย ตนไม่ไปแก้ตัวให้กับใคร ทุกคนทราบดีอยู่แล้วว่าควรจะต้องทำตัวอย่างไร นักการเมืองก็เช่นเดียวกัน ต้องดูตัวเองด้วย ผิดกฎหมายเรื่องอะไรบ้างหรือไม่ ไม่ใช่เป็นนักการเมืองแล้วพูดได้ทุกอย่างคงไม่ใช่ ผู้สื่อข่าวถามถึงกรณีที่ พล.อ.ประวิตร วงษ์สุวรรณ รองนายกฯและ รมว.กลาโหม ลาประชุม คสช.และ ครม. นายกฯตอบว่า มีเรื่องส่วนตัวเล็กน้อย คนเราก็มีภารกิจกันบ้าง เพราะที่ผ่านมาทำงานไม่ได้พักร้อนเลย เมื่อมีภารกิจอะไรก็ลา,เชื่อ เจ๊แดง ยังกบดานอยู่ในไทย,พล.อ.ประยุทธ์ยังกล่าวถึงกระแสข่าวการตรวจสอบทุจริตการระบายข้าวแบบรัฐต่อรัฐ (จีทูจี) ลอต 2 ที่ระบุว่านางเยาวภา วงศ์สวัสดิ์ อดีตแกนนำพรรคเพื่อไทย น้องสาวนายทักษิณ ชินวัตร อดีตนายกฯ อาจมีส่วนเกี่ยวข้องและหลบหนีไปต่างประเทศแล้วว่า หลังจากที่มีข่าวออกไปเจ้าหน้าที่กำลังดำเนินการตรวจสอบอยู่ เท่าที่ตรวจสอบยังไม่พบตัว แต่ตนไม่ทราบว่าไปอยู่ที่ไหน คิดแต่เพียงว่ายังคงหลบอยู่ในประเทศไทย ถามว่าทำไมต้องหลบเมื่อยังไม่มีการดำเนินการอะไรทั้งสิ้น ไม่ต้องไปกลัว ถ้าคิดว่าตัวเองทำถูกต้องตามขั้นตอนของกฎหมายก็สู้คดีไป ทุกอย่างก็จบ ต้องมีความมั่นใจในตรงนี้,แจงปฏิรูป ตร.คืบหน้าตาม รธน.,พล.อ.ประยุทธ์กล่าวถึงความคืบหน้าการปฏิรูปตำรวจว่า หลายอย่างได้ปฏิรูปไปบ้างแล้ว ทั้งการแต่งตั้ง การปรับโครงสร้างภายใน ส่วนที่เป็นกฎหมาย หรือมาตรการที่มีทั้งหมด การปฏิรูปทำตามกำหนดเวลาของรัฐธรรมนูญ วันนี้อยู่ในการพิจารณาของสภานิติบัญญัติแห่งชาติ (สนช.) ที่จะออกมาเพื่อให้เกิดการปฏิบัติที่สมบูรณ์ จึงอยากให้ทุกคนเข้าใจถึงปัญหา สิ่งสำคัญเราแก้ที่เจ้าหน้าที่เพียงอย่างเดียวไม่ได้ ต้องแก้ที่ประชาชนและส่วนอื่นด้วย ตำรวจเป็นต้นทางกระบวนการยุติธรรม ต้องแก้ทั้งผู้ปฏิบัติที่ทำผิดกฎหมาย แก้ทั้งเจ้าหน้าที่ต้องมีวิธีการที่ละมุนละม่อม สร้างความเข้าใจที่จะอยู่ร่วมกันได้ เจ้าหน้าที่ใดละเว้นปล่อยปละละเลยก็มีความผิดอยู่แล้ว ต้องถูกลงโทษสถานหนัก จะได้ไม่สร้างภาระซึ่งกันและกัน,ย้ำ รมต.ลุยหาเสียงแยกให้ชัด,เมื่อเวลา 15.00 น. ที่ทำเนียบรัฐบาล นายพุทธิพงษ์ ปุณณกันต์ โฆษกประจำสำนักนายกรัฐมนตรี แถลงภายหลังการประชุม ครม.ว่า พล.อ.ประยุทธ์ จันทร์โอชา นายกฯและหัวหน้า คสช.เน้นย้ำในที่ประชุมเรื่องการปฏิบัติตัวของรัฐมนตรีที่ไปร่วมงานกับพรรคการเมืองดูข้อกฎหมายให้รอบคอบ การดำเนินงานการเมืองให้ถือเป็นเรื่องส่วนตัว อย่านำรัฐบาลเข้าไปเกี่ยวข้อง ให้แยกส่วนระหว่างนโยบายของพรรคกับโครงการของรัฐบาลออกจากกันให้ชัด มีประเด็นข้อกฎหมายใดสงสัยให้สอบถามจากนายวิษณุ เครืองาม รองนายกฯ ส่วนมาตรการคืนภาษีมูลค่าเพิ่ม (VAT) ให้ผู้ใช้บัตรเดบิตในการซื้อสินค้าระหว่างวันที่ 1-15 ก.พ.62 นั้นไม่ใช่การหาเสียงเพราะไม่ได้เจาะจงให้คนกลุ่มใดกลุ่มหนึ่งเป็นพิเศษ และไม่ได้ให้แก่ประชาชนทุกคนจะมีผลกับผู้ใช้บัตรเดบิต,ไฟเขียวของขวัญอีก 8 หน่วยงาน,พ.อ.หญิง ทักษดา สังขจันทร์ ผู้ช่วยโฆษกประจำสำนัก นายกฯ แถลงว่า ที่ประชุม ครม.มีมติเห็นชอบโครงการที่เป็นของขวัญปีใหม่ให้กับประชาชนของ 8 หน่วยงาน อาทิ โครงการบูรณาการหน่วยแพทย์เคลื่อนที่ ดูแลประชาชนอุทิศถวายพระบาทสมเด็จพระปรมินทรมหาภูมิพลอดุลยเดชบรมนาถบพิตร และถวายสมเด็จพระนางเจ้าสิริกิติ์พระบรมราชินีนาถ ในรัชกาลที่ 9 และสมเด็จพระเจ้า อยู่หัว โครงการตรวจยีนแพ้ยา 10,000 คน และโครงการจัดทำบัตร SMARTCARD อาสาสมัครสาธารณสุข (อสม.) โครงการไหว้พระ 10 วัด สืบสิริสวัสดิ์ 10 รัชกาลระหว่างวันที่ 30 ธ.ค.61-1 ม.ค.62 โดยมีรถปรับอากาศ ขสมก.บริการไม่คิดค่าใช้จ่าย โครงการเปิดแหล่งท่องเที่ยวเชิงเกษตรเข้าชมฟรี และโครงการ เราจะไม่ทิ้งใครต้องก้าวไปด้วยกัน ของศูนย์อำนวยการบริหารจังหวัดชายแดนใต้ (ศอ.บต.) เป็นต้น,ครม.โอนย้าย ไก่อู พ้นชุดเขียว,ผู้สื่อข่าวรายงานว่า ที่ประชุม ครม.วันที่ 18 ธ.ค. ได้รับทราบมติคณะกรรมการข้าราชการพลเรือน (ก.พ.) ที่อนุมัติรับโอน พล.ท.สรรเสริญ แก้วกำเนิด ข้าราชการทหารผู้ทรงคุณวุฒิพิเศษกองทัพบกกระทรวงกลาโหม มาบรรจุเป็นข้าราชการพลเรือนสามัญตำแหน่ง อธิบดีกรมประชาสัมพันธ์,นายกฯปลื้มคนแห่ใช้รถไฟฟ้าฟรี,นายพุทธิพงษ์ ปุณณกันต์ รองเลขาธิการนายกรัฐมนตรี ฝ่ายการเมือง โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช.พอใจตัวเลขผู้ใช้บริการรถไฟฟ้าสายสีเขียวช่วงแบริ่ง-สมุทรปราการ หลังจากเปิดทดลองให้บริการฟรี 4 เดือนตั้งแต่วันที่ 6 ธ.ค.โดยตลอด 1 สัปดาห์ มีผู้ใช้บริการแต่ละวันเกือบ 70,000 คน แสดงให้เห็นว่าประชาชนตอบรับเป็นอย่างดีเพราะสามารถเชื่อมต่อการเดินทางไปยังสมุทรปราการ โดยนายกฯยืนยันรัฐบาลเร่งรัดให้ทุกโครงการเดินหน้าอย่างต่อเนื่องไม่ติดขัดเหมือนช่วง ที่ผ่านมาเชื่อมโยงโครงข่ายทั้งระบบ โดยช่วง 4 ปีนี้รถไฟฟ้าเปิดให้บริการถึง 2 เส้นทาง คือ สายสีม่วงบางใหญ่-เตาปูน มีผู้ใช้บริการมากขึ้นเรื่อยๆเป็น 60,000 คน/วัน และสายสีเขียวแบริ่ง-สมุทรปราการ และยังมีสายอื่นที่กำลังดำเนินการ เช่น สายสีเหลือง สายสีส้ม สายสีชมพู เป็นต้น,ศาลยืนยกฟ้องม็อบเขาพระวิหาร,ที่ศาลแขวงดุสิต ศาลนัดอ่านคำพิพากษาศาลอุทธรณ์คดีที่พนักงานอัยการเป็นโจทก์ ฟ้อง พล.ต. จำลอง ศรีเมือง นายสนธิ ลิ้มทองกุล และบรรดาแกนนำพันธมิตรประชาชนเพื่อประชาธิปไตย รวมถึงกลุ่มคนไทยหัวใจรักชาติ และเครือข่ายประชาชนปกป้อง แผ่นดินเป็นจำเลยที่ 1- 10 ฐานร่วมกันฝ่าฝืนประกาศและข้อกำหนดห้ามบุคคลหรือกลุ่มบุคคลเข้าหรือให้ออกจากบริเวณพื้นที่หรือสถานที่ที่กำหนดตาม พ.ร.บ.การรักษาความมั่นคงภาย ในราชอาณาจักร พ.ศ.2551 ที่จำเลยชุมนุมกันที่เชิงสะพานมัฆวานรังสรรค์ปราศรัยโจมตีรัฐบาลนายอภิสิทธิ์ เวชชาชีวะ กรณีพิพาทพื้นที่ 4.6 ตาราง กม.ชายแดนไทย-กัมพูชา ศาลอุทธรณ์พิเคราะห์แล้วจำเลยไม่ได้ผิดตามฟ้องพิพากษายืนให้ยกฟ้อง ทั้งนี้นายสนธิ เดินทางมาศาลในชุดนักโทษที่ถูกต้องขังในคดีตลาดหลักทรัพย์ร่างกาย ผอมลง ก่อนแยกย้ายจำเลยที่มาศาลมีการทักทายกับนายสนธิด้วยสีหน้ายิ้มแย้ม
กกต.เคาะบัตรเลือกตั้งไฮบริด ใบเดียว 2 ระบบ มีครบทั้งหมายเลขผู้สมัครแต่ละเขต ชื่อพรรค โลโก้ มั่นใจประชาสัมพันธ์ให้ชาวบ้านรับรู้ เข้าใจได้โดยทั่วกัน ตั้งเป้าคนมาใช้สิทธิ์ 80%
เลือกตั้ง62,กกต.,บัตรเลือกตั้ง,พลังประชารัฐ,ข่าวหน้า1,เลือกตั้ง